Prasība, kas celta 2023. gada 7. jūlijā – Klein/Komisija
(Lieta T-394/23)
Tiesvedības valoda – vācu
Lietas dalībnieki
Prasītājs: Christoph Klein (Großgmain, Austrija) (pārstāvis: H.-J. Ahlt, advokāts)
Atbildētāja: Eiropas Komisija
Prasījumi
Prasītāja prasījumi Vispārējai tiesai ir šādi:
atcelt Komisijas 2023. gada 28. aprīļa Īstenošanas lēmumu C(2023) 2961 final ar nosaukumu “Komisijas 2023. gada 28. aprīļa īstenošanas lēmums par aizliegumu laist tirgū medicīnas ierīci “Inhaler Broncho-Air”, ko Broncho-Air Medizintechnik AG vārdā ražojusi Primed Halberstadt Medizintechnik GmbH”;
piespriest atbildētājai atlīdzināt tiesāšanās izdevumus.
Pamati un galvenie argumenti
Prasības pamatošanai prasītājs izvirza trīs pamatus.
Pirmais pamats: Lēmumā nav ievēroti būtiski procedūras noteikumi, proti,
noteikumi par paziņošanu dalībvalstij atbilstoši Direktīvas 93/42/EEK 1 8. panta 3. un 4. punktam, jo 25 gadu ilgā noteikuma par drošību procedūrā dalībvalstis nekad neesot piedalījušās;
pienākums norādīt pamatojumu atbilstoši LESD 296. pantam.
Otrais pamats: Lēmumā ir pārkāpti Līgumi vai piemērojamās tiesību normas, proti,
Eiropas Savienības Pamattiesību hartas 1 41. pants, jo Lēmumā neesot ievērotas tiesības tikt uzklausītam tādēļ, ka tajā nav ņemti vērā iesniedzēja argumenti, kas izvirzīti noteikuma par drošību procedūrā, un neesot sniegts atbilstošs pamatojums;
samērīguma princips, jo atbildētāja neesot veikusi iepriekšēju novērtējumu aizliegumam un neesot ņēmusi vērā prasītāja argumentus par viņa produktu. Aizliegums neesot nedz piemērots, nedz nepieciešams.
Trešais prasības pamats: Pilnvaru nepareiza izmantošana, jo atbildētājas lēmumam neesot nekāda leģitīma mērķa.
____________
1 Padomes Direktīva 93/42/EEK (1993. gada 14. jūnijs) par medicīnas ierīcēm (OV 1993, L 169, 1. lpp.).
1 OV 2012, C 326, 391. lpp.